A BIZOTTSÁG VÉLEMÉNYEaz Európai Unió működéséről szóló szerződés 294. cikke (7) bekezdésének c) pontja alapján a biocid termékek forgalomba hozataláról és felhasználásáról szólóEURÓPAI PARLAMENTI ÉS TANÁCSI RENDELETjavaslatára vonatkozó tanácsi állásponthoz fűzött európai parlamenti módosítás(ok)ról /* COM/2012/0135 final - 2009/0076 (COD) */





2009/0076 (COD) A BIZOTTSÁG VÉLEMÉNYE az Európai Unió működéséről szóló szerződés 294. cikke (7) bekezdésének c) pontja alapján a biocid termékek forgalomba hozataláról és felhasználásáról szóló EURÓPAI PARLAMENTI ÉS TANÁCSI RENDELET javaslatára vonatkozó tanácsi állásponthoz fűzött európai parlamenti módosítás(ok)ról 1. Bevezetés Az Európai Unió működéséről szóló szerződés 294. cikke (7) bekezdésének c) pontja előírja, hogy a Bizottság nyilvánítson véleményt az Európai Parlament által második olvasatban javasolt módosításokról. A Parlament által javasolt módosításokról a Bizottság véleménye a következő: 2. Előzmények A Bizottság 2009. június 12-én a biocid termékek forgalomba hozataláról és felhasználásáról szóló európai parlamenti és tanácsi rendeletre irányuló javaslatot terjesztett elő, amelynek elfogadására az EK-Szerződés 251. cikkében meghatározott együttdöntési eljárást kell alkalmazni. A Gazdasági és Szociális Bizottság 2010. február 17-én nyilvánított véleményt. Az Európai Parlament első olvasatban 2010. szeptember 22-én fogadta el álláspontját. A Tanács 2010. december 20-án politikai megállapodásra jutott a javaslat tárgyában és 2011. június 21-én közös álláspontot fogadott el. A COREPER 2011. november 23-án elfogadta a második olvasatban született kompromisszumos szöveget. Az Európai Parlament 2012. január 19-én második olvasatban jogalkotási állásfoglalást fogadott el. 3. A Bizottság javaslatának célja A rendeletjavaslat egyrészről a biocid termékek belső piacának működését hivatott javítani, másrészről az emberi egészség és a környezet magas fokú védelmére irányul. A javaslat célja továbbá, hogy a 98/8/EK irányelv végrehajtásának első nyolc éve alatt feltárt hiányosságokat orvosolja, valamint hogy mérsékelje a megfelelés biztosításának költségeit, megelőzze a hamarosan bevezetendő termékengedélyezési és kölcsönös elismerési eljárás kapcsán esetlegesen felmerülő problémákat, a jogi aktust naprakésszé tegye és hozzáigazítsa a legutóbbi szakpolitikai fejleményekhez. 4. A Bizottság véleménye az Európai Parlament módosításairól Az Európai Parlament 2012. január 19-i plenáris ülésén a Tanáccsal való előzetes egyeztetést követően kompromisszumos módosító csomagot fogadott el annak érdekében, hogy második olvasatban megállapodás születhessen. Ezek a módosítások elsősorban az alábbiakra vonatkoznak: – a hatóanyagoknak a jóváhagyási eljárásból való kizárására vonatkozó kritériumok, – a biocid termékekre vonatkozó központosított, uniós szintű eljárás alkalmazási köre, – az adatszolgáltatási kötelezettségekkel kapcsolatos nagyobb rugalmasság és a gerinces állatokon végzett kísérletek csökkentése, – a kezelt árucikkekre vonatkozó címkézési követelmények, – jelentések közzététele és az információk terjesztése, – az Európai Vegyianyag-ügynökségre ruházott feladatok és az ügynökségnek fizetendő díjak alapja. A Bizottság nem helyezkedik szembe a kompromisszumos módosító csomaggal, mivel az összességében összhangban van a javaslat átfogó céljával és általános jellemzőivel. Tekintettel arra, hogy az Európai Vegyianyag-ügynökség részére fizetendő díjak meghatározása végrehajtási aktusok útján történik, a nanoanyag fogalmának meghatározására és a kölcsönös elismerési kérelmek díjára vonatkozóan a Bizottság nyilatkozatokat adott ki, melyek e vélemény mellékletében találhatók. 5. Következtetés Az Európai Unió működéséről szóló szerződés 293. cikkének (2) bekezdése alapján a Bizottság nem helyezkedik szembe a fent említett kompromisszumos szöveg szerinti, az Európai Parlament által második olvasatban megszavazott módosításokkal. MELLÉKLET : A Bizottság nyilatkozatai A Bizottság nyilatkozata a díjak mértékének végrehajtási aktusok útján történő megállapításáról A Bizottság véleménye szerint az Európai Vegyianyag-ügynökség részére fizetendő díjakat nem lehet végrehajtási aktusok útján meghatározni. A kompromisszum jegyében a Bizottság azonban nem fog szembehelyezkedni a Tanács és az Európai Parlament által egyeztetett végleges szöveggel. E konkrét kérdéssel kapcsolatban mindazonáltal a Bizottság fenntartja magának a jogot a Szerződés által meghatározott jogorvoslati lehetőségek igénybevételére annak érdekében, hogy a Bíróság tisztázza a 290. és a 291. cikk elhatárolásának kérdését. A Bizottság nyilatkozata a nanoanyag fogalmának meghatározásáról Noha a Bizottság elfogadhatónak tartja a Tanács és az Európai Parlament által egyeztetett végleges szöveget, továbbra is úgy véli, hogy a nanoanyag fogalmának meghatározásáról szóló, 2011/696/EU bizottsági közleményre történő közvetlen hivatkozás helyénvalóbb lett volna, tekintettel arra, hogy szükség van a nanoanyag fogalmának az uniós szabályozásban alkalmazható, egységes meghatározására, valamint a fogalom technikai és tudományos fejlődéshez való, egyszerű hozzáigazításának lehetőségére. Ezért a Bizottság minden szükséges lépést megtesz annak biztosítása érdekében, hogy mindez a jövőbeli javaslatokban tükröződjék. A Bizottság nyilatkozata a kölcsönös elismerési kérelmek díjára vonatkozóan A 80. cikk (1) bekezdésével összhangban lévő, a díjakról szóló rendeletre vonatkozó javaslata révén a Bizottság biztosítani kívánja, hogy az Európai Vegyianyag-ügynökség részére a kölcsönös elismerési kérelmekért fizetendő díjak mértékének meghatározásakor figyelembe vegyék a különböző tagállamokban fizetendő díjak mértékét, és az ne rójon aránytalanul nagy terhet a vállalkozásokra, különösen a kis- és középvállalkozásokra.